UEFA

La UEFA (Union Europenga dle Federassion ëd Fótbal; Union Européenne de Football Association an fransèis, Union of European Football Associations an anglèis) a l'é l'organisassion ch'a contròla e goerna ël fótbal europengh. A l'ha soa sede a Nyon, an Ësvìssera.  

A arpresenta 53 federassion ëd tuta l'Euròpa con, an pì, Turchìa, Israel, Geòrgia, Armenia, Azerbaigian e Kazakistan. A organisa neuv competission për selession nassionaj e quatr për le sossietà; a fa part ëd la FIFA ansema a d'àutre sinch confederassion continentaj e a l'ha 14 selession nassionaj dzora 32 che dël 2006 a l'han partecipà a l'ùltim campionà dël mond an Almagna. 

L'UEFA a l'é nàita ai 15 ëd giugn dël 1954 a Basilea, mersì a l'inissiativa dle federassion belga, italian-a e fransèisa.
Soa sede a l'é stàita a Paris fin-a 'l 1959, agn anté che l'UEFA a l'é tramudasse a Berna.
Ël prim segretari a l'é stàit Henry Delaunay, ideator dël campionà europengh për nassion. Dal 1995 l'UEFA a l'é torna tramudasse ma a l'é restà an Ësvìssera, a Nyon.

Da già che a rapresenta le federassion europenghe, l'UEFA a l'é scontrasse vàire vire con la giustissia ëd l'Union Europenga, che, con soe sentense dzora ij drit televisiv e ij tramud dij fotbaleur (sentensa Bosman), a l'ha obligà l'organisassion a cangé soe régole.

Dal 26 ëd gené dël 2007 ël president a l'é 'l fransèis Michel Platini che a l'ha avù cost incàrich an vagnand j'elession contra 'l vej president Lennart Johansson, ant l'ufissi dal 1990.

Categorìa:Fótbal